Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Danijos paraiška „EGF/2011/008 DK/Odense Steel Shipyard“) /* COM/2012/0272 final */





AIŠKINAMASIS MEMORANDUMAS 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo[1] 28 punkte numatyta galimybė mobilizuoti Europos prisitaikymo prie globalizacijos padarinių fondo (toliau – EGF) lėšas, taikant lankstumo mechanizmą, neviršijant viršutinės metinės 500 mln. EUR ribos ir viršijant atitinkamų finansinės programos išlaidų kategorijų ribas. EGF finansinės paramos taisyklės nustatytos 2006 m. gruodžio 20 d. Europos Parlamento ir Tarybos reglamente (EB) Nr. 1927/2006, įsteigiančiame Europos prisitaikymo prie globalizacijos padarinių fondą[2]. 2011 m. spalio 28 d. Danija pateikė paraišką „EGF/2011/008 DK/Odense Steel Shipyard 2“ dėl EGF finansinės paramos po to, kai Danijos Odensės plieno laivų statykloje iš darbo atleisti darbuotojai. Nuodugniai išnagrinėjusi šią paraišką Komisija, laikydamasi Reglamento (EB) Nr. 1927/2006 10 straipsnio, padarė išvadą, kad šiame reglamente nustatytos sąlygos finansinei paramai suteikti yra įvykdytos. PARAIŠKOS SANTRAUKA IR ANALIZĖ Pagrindiniai duomenys || EGF nuorodos Nr. || EGF/2011/008 Valstybė narė || Danija 2 straipsnis || a punktas Pagrindinė įmonė || Odense Steel Shipyard Tiekėjai ir tolesnės gamybos grandies įmonės || 4 Ataskaitinis laikotarpis || 2011 05 01–2011 08 31 Prie individualių poreikių pritaikytų paslaugų teikimo pradžia || 2011 10 31 Paraiškos data || 2011 10 28 Atleistų darbuotojų skaičius ataskaitiniu laikotarpiu || 585 Atleistų darbuotojų skaičius prieš ataskaitinį laikotarpį ir po jo || 396 Bendras atleistų darbuotojų skaičius || 981 Atleistų darbuotojų, kuriems numatyta parama, skaičius || 550 Prie individualių poreikių pritaikytoms paslaugoms skirtos lėšos, EUR || 9 487 675 EGF paramai įgyvendinti skirtos lėšos[3], EUR || 443 255 EGF paramai įgyvendinti skirtos lėšos, proc. || 4,5 Visa suma, EUR || 9 930 930 EGF parama, EUR (65 proc.) || 6 455 104 1. Paraiška Komisijai pateikta 2011 m. spalio 28 d., o papildoma informacija teikta iki 2012 m. kovo 8 d. 2. Paraiška atitinka Reglamento (EB) Nr. 1927/2006 2 straipsnio a punkte nustatytas EGF paramos skyrimo sąlygas ir buvo pateikta per šio reglamento 5 straipsnyje nustatytą 10 savaičių laikotarpį. Darbuotojų atleidimo sąsaja su esminiais pasaulio prekybos sistemos struktūriniais pokyčiais dėl globalizacijos ar pasaulinės finansų ir ekonomikos krizės 3. Siekdama nustatyti darbuotojų atleidimo ir pasaulinės finansų ir ekonomikos krizės sąsają, Danija teigia, kad per paskutinius dešimtmečius didelę Europos laivų statybos rinkos dalį perėmė Azija. Be to, pasaulinė finansų ir ekonomikos krizė taip paveikė laivų statybos rinką pasaulyje, kad, Europos laivų statytojų asociacijos (CESA) duomenimis, 2008–2009 m. užsakymų portfelis Europos laivų statybos sektoriuje sumažėjo nuo 13 692 mln. CGT[4] iki 9 470 mln. CGT, o 2010 m. – iki 6 394 mln. CGT. 2008–2009 m. naujų užsakymų sumažėjo nuo 2 114 mln. CGT iki 561 mln. CGT; 2010 m. jų padaugėjo iki 2 459 mln. CGT, tačiau tai vis dar buvo daugiau nei dvigubai mažiau nei prieš krizę (5 425 mln. CGT 2007 m.). 4. CESA metinėje 2010–2011 m. ataskaitoje[5], paskelbtoje Briuselyje 2011 m. rugpjūčio mėn., rašo: „Ateinančius dvejus metus pramonės padėtis išliks labai sudėtinga. Tik kelios laivų statyklos sugebėjo gauti pelningų užsakymų 2012 ir kitiems metams. Todėl minėtas reikšmingas paklausos sumažėjimas 2008–2009 m. užimtumą Europos laivų statybos pramonėje labiausiai paveiks 2011 ir 2012 m.“ Iš CESA metinės ataskaitos matyti, kad Europos laivų statybos sektoriaus darbuotojų skaičius per paskutinius trejus metus sumažėjo 23 proc. – nuo 148 792 2007 m. iki 114 491 darbuotojų 2010 m. Dar staigiau sumažėjo naujus užsakymus vykdančių darbuotojų skaičius – nuo 93 832 2007 m. iki 62 854 2010 m. (33 proc.). 5. Sprendimas uždaryti Odensės plieno laivų statyklą priimtas 2009 m. rugpjūčio 10 d. Su visais darbuotojais sutarta dėl laivų, kuriuos vis dar reikėjo pastatyti statykloje, statybos užbaigimo plano ir dėl darbuotojų atleidimų tvarkaraščio. Pirmąją paraišką dėl EGF paramos atleidus pirmuosius 1 356 darbuotojus Danijos valdžios institucijos pateikė 2010 m. spalio 6 d. ir, Tarybai ir Europos Parlamentui patvirtinus Komisijos pasiūlymą[6], lėšos buvo išmokėtos 2011 m. rugpjūčio 2 d. Teikiant pirmąją paraišką paaiškinta, kad bus pateikta antroji paraiška dėl vėlesnės ir paskutinės atleidimų bangos, taip pat įtraukiant iš kai kurių laivų statyklos tiekėjų įmonių atleistus darbuotojus. 6. Tai ketvirtas atvejis, kai laivų statybos sektoriuje prašoma EGF paramos. Ankstesnėse trijose paraiškose (EGF/2010/001 DK/Nordjylland[7], EGF/2010/006 PL/H. Cegielski-Poznan[8] ir EGF/2010/025 DK/Odense Steel Shipyard[9]) pateikti argumentai tebegalioja. Duomenys apie atleistų darbuotojų skaičių ir 2 straipsnio a punkto kriterijų laikymasis 7. Šią paraišką Danija pateikė laikydamasi Reglamento (EB) Nr. 1927/2006 2 straipsnio a punkte nustatytų intervencijos kriterijų, pagal kuriuos reikalaujama, kad per keturių mėnesių laikotarpį iš valstybės narės įmonės atleistų darbuotojų skaičius būtų ne mažesnis kaip 500, įskaitant darbuotojus, kuriuos atleido jos tiekimo ir tolesnės gamybos grandies įmonės. 8. Paraiškoje nurodoma, kad per ataskaitinį laikotarpį nuo 2011 m. gegužės 1 d. iki 2011 m. rugpjūčio 31 d. iš Odensės plieno laivų statyklos atleisti 509 darbuotojai, kiti aštuoni darbuotojai atleisti iš G4S (apsaugos bendrovė, sauganti pagrindinius laivų statyklos vartus), 67 – iš YIT (įmonė, teikianti įrangos ir mašinų techninės priežiūros paslaugas statykloje bei įrengianti elektros sistemas joje pastatytuose laivuose) ir vienas – iš BM Steel Construction (karinių laivų statyboje specializuota įmonė). Iš viso iš Odensės plieno laivų statyklos ir jos tiekėjų įmonių atleisti 585 darbuotojai. Be to, 396 minėtų keturių įmonių ir Persolit (kita įmonė, teikianti techninės priežiūros paslaugas ir tiekianti elektros sistemas) darbuotojai atleisti prieš ir po ataskaitinio laikotarpio. Atleistų darbuotojų skaičius apskaičiuotas pagal Reglamento (EB) Nr. 1927/2006 2 straipsnio antros pastraipos pirmą įtrauką. Paaiškinimas apie nenumatytą šio darbuotojų atleidimo pobūdį 9. Danijos valdžios institucijos teigia, kad nebuvo galima numatyti laivų statyklos uždarymo ir su tuo susijusio darbuotojų atleidimo. Iki 2009 m. laivų statyklos savininkai daug investavo į statyklą. Jie nebūtų to darę, jei būtų numatyta ją uždaryti. Reikia pažymėti, kad tai yra viena didžiausių ir moderniausių laivų statyklų Europoje, 2006–2008 m. pastačiusi didžiausius pasaulio konteinervežius, kaip antai konteinervežį „Emma Maersk“ ir septynis E-klasės seserinius laivus. Laivų statykla žinoma kaip nuolatos kurianti ir statanti naujoviškus laivus, kuriuose naudojamos naujausios dizaino ir įrangos technologijos. Duomenys apie darbuotojų atleidimą ir darbuotojus atleidusios įmonės 10. Paraiškoje nurodoma, kad iš Odensės plieno laivų statyklos ir keturių jos tiekėjų įmonių iš viso atleistas 981 darbuotojas. Atsižvelgdama į dabartinį paramos priemonių įgyvendinimą Odensės plieno laivų statykloje, paraišką pateikusi valstybė narė padarė išvadą, kad maždaug 55–60 proc. nukentėjusių darbuotojų (apytikriai 550) norės dalyvauti EGF priemonėse, tuo tarpu kiti darbuotojai ras naują darbą patys arba nuspręs išeiti į pensiją. 11. Remtinų darbuotojų pasiskirstymas: Kategorija || Skaičius || Procentinė dalis Vyrai || 531 || 96,5 Moterys || 19 || 3,5 ES piliečiai || 550 || 100,0 Ne ES piliečiai || 0 || 0,0 15–24 metų || 25 || 4,5 25–54 m. asmenys || 431 || 78,4 55–64 m. asmenys || 94 || 17,1 Vyresni nei 64 m. asmenys || 0 || 0,0 12. Nei tarp atleistų, nei tarp remtinų darbuotojų nėra asmenų, turinčių ilgalaikių sveikatos problemų ar negalią. 13. Darbuotojų pasiskirstymas pagal profesines kategorijas: Kategorija || Skaičius || Procentinė dalis Įstatymų leidėjai, vyresnieji pareigūnai ir vadovai || 4 || 0,7 Specialistai || 18 || 3,3 Technikai ir jaunesnieji specialistai || 376 || 68,4 Administracijos tarnautojai || 12 || 2,2 Paslaugų sektoriaus ir parduotuvių bei turgaviečių darbuotojai || 66 || 12,0 Kvalifikuoti darbininkai ir amatininkai || 4 || 0,7 Nekvalifikuoti darbininkai || 70 || 12,7 14. Pagal Reglamento (EB) Nr. 1927/2006 7 straipsnį Danija patvirtino, kad įvairiais EGF paramos įgyvendinimo etapais, ypač suteikiant teisę gauti EGF paramą, taikė ir toliau taikys moterų ir vyrų lygybės bei nediskriminavimo principus. Susijusios teritorijos ir jos valdžios institucijų ir suinteresuotųjų šalių aprašymas 15. Odensė – trečias pagal dydį Danijos miestas, turintis beveik 200 000 gyventojų. Miestas yra Fiuno salos, kurioje bendras gyventojų skaičius siekia beveik 500 000, viduryje. Fiunas – rytinė Pietų Danijos regiono dalis, kuriame iš viso gyvena 1 200 000 gyventojų. Tiek Fiunas, tiek regionas turi gerai išvystytą infrastruktūrą, ir vis daugiau dirbančių asmenų vyksta į darbą už savo gyvenamojo miesto ribų. Vis dėlto, Odensės plieno laivų statyklos darbuotojų atveju, darbas ne savo mieste negali būti nedarbo problemos sprendimas, kadangi darbuotojai turi mažai darbo pasiūlymų saloje, o visos Danijos metalurgijos sektoriuje darbuotojų netrūksta. Taigi reikės dėti daug pastangų, kad atleisti darbuotojai būtų parengti naujiems darbams. 16. Odensė turi prieigą prie jūros per kanalą ir Odensės fiordą, šalia kurio esančiame mažame Munkebo miestelyje (5 500 gyventojų) įsikūrusi Odensės plieno laivų statykla. Munkebas – Kertemindės savivaldybės dalis Fiuno šiaurės rytuose. 17. 2008 m. bendras darbuotojų skaičius Odensėje ir Kertemindėje buvo 109 000 žmonių. Dviejose paraiškose nurodytos tiesiogiai su Odensės plieno laivų statyklos uždarymu susijusios prarastos darbo vietos sudaro maždaug 2 proc. darbo jėgos. Manoma, kad netiesioginiai darbo vietų praradimai galų gale sukels tiek pat sunkumų, kaip ir tiesioginiai, kadangi laivų statyklos uždarymas laikomas didžiausia regiono ekonomikos krize. Kertemindės darbuotojų išsilavinimo lygis yra žemesnis ir už nacionalinį, ir už Fiuno vidurkį. 2008 m. apie 27,3 proc. Kertemindės darbuotojų tęsė mokslus, tuo tarpu Fiune šis skaičius siekė 33 proc., o valstybės mastu vidurkis buvo 34,8 proc. 18. Tiek Odensės, tiek Kertemindės savivaldybės glaudžiai susijusios su šia paraiška, kuriai jos pritarė nuo pat pradžių. Tikėtinas darbuotojų atleidimo poveikis vietos, regiono ar šalies užimtumui 19. 2009–2010 m. bendra užimtumo padėtis Danijoje smarkiai pablogėjo. Nedarbas nuo rekordiškai mažo 3,4 proc. lygio 2008 m. padidėjo iki rekordiškai aukšto 7,6 proc. lygio 2010 m. (šaltinis – Eurostatas[10]). 20. Pramoninė Kertemindės struktūra pasižymi darbo vietų apdirbamojoje pramonėje, ypač metalurgijos sektoriuje, gausa. Daug darbo vietų šiame pramonės sektoriuje jau prarasta – jos perkeltos į kitas šalis, kuriose darbo užmokestis mažesnis. Atleisti laivų statyklos darbuotojai turi daug techninių žinių, kurias sunku panaudoti kituose pramonės sektoriuose Fiune ar net visoje Danijoje. Dauguma jų visą gyvenimą dirbo laivų statykloje, kurioje galbūt dirbo ir jų tėvai. Be to, laivų statykla uždaroma laipsniškai – tam tikras darbuotojų skaičius atleidžiamas po kiekvieno laivų statybos užsakymo įvykdymo. Per ankstesnę atleidimų bangą atleisti darbuotojai šiuo metu siekia gauti naujas kuriamas potencialiai jiems tinkamas darbo vietas. Be tinkamo perkvalifikavimo per antrąją atleidimų bangą atleistiems darbuotojams bus dar sunkiau rasti naują darbą. 21. 2009 m. rugpjūčio mėn. paskelbus apie statyklos uždarymą, vietos, regiono ir nacionalinių suinteresuotųjų subjektų konsorciumas aptarė ir suformulavo naujų regiono plėtros galimybių strategiją. Šioje paraiškoje nurodytos priemonės pasirinktos remiantis šia įgyvendinama strategija. Suderintas finansuotinų prie individualių poreikių pritaikytų paslaugų paketas ir numatomos jo sąnaudos, įskaitant jo ir struktūrinių fondų finansuojamų veiksmų tarpusavio papildomumą 22. Viena vertus, Pietų Danijos regionas nustato ir rengia priemones, kurių galima imtis siekiant Lisabonos tikslų, susijusių su Europos konkurencingumo didėjimu. Antra vertus, regioninės plėtros forumas naudojasi tiek ESF ir ERPF lėšomis, tiek nacionaline parama darbo rinkai, siekdamas minėtų ilgalaikių tikslų, kaip antai skatinti naujų pramonės sektorių vystymąsi regione. 23. Vis dėlto, siekiant padėti šiems neseniai atleistiems darbuotojams reikia imtis konkretesnių veiksmų, tokių kaip švietimas, mokymas, užimtumo skatinimas ir verslumo rėmimas. Tikslinės grupės darbuotojai jau turi aukštą kvalifikaciją, bet toje srityje, kurioje įsidarbinimo galimybės yra nedidelės. Taigi jiems pasiūlytos priemonės bus brangesnės, nei būtų kitų neretai palyginti žemos kvalifikacijos darbuotojų masinio atleidimo atveju. – Pagrindiniai mokymo kursai ir padėties įvertinimas. Manoma, kad šia priemone pasinaudos apie 55 proc. visų atleistų tikslinės grupės darbuotojų. Vidutinė mokymų trukmė – keturios savaitės. Jie bus paremti tiek grupiniu mokymu, tiek papildomomis individualiomis konsultacijomis. Kursų tikslas – padėti darbuotojams suprasti savo padėtį ir įgyti motyvacijos visiškai persiorientuoti, sužinoti apie naujas galimybes regione, įvertinti savo kompetencijas, rasti juos dominančių galimybių ir nuspręsti dėl tolesnių veiksmų, kurių jie norėtų imtis. Pagal šią priemonę bus teikiamos daug intensyvesnės ir individualesnės konsultacijos nei paprastai teikiamos darbo biržose. – Profesinis mokymas ir bendrasis lavinimas. Manoma, kad šia priemone pasinaudos visi remtini darbuotojai, kurie rinksis įvairias švietimo ir perkvalifikavimo sritis. Kai kurie darbuotojai prieš dalyvaudami mokymuose privalės pagerinti savo bendrojo išsilavinimo lygį. 1.1.1. Pirmoji mokymo sritis – energetikos technologijos. Tai apims elektros energijos gamybą, energijos kaupimą, infrastruktūras ir efektyvų energijos vartojimą, didžiausią dėmesį skiriant ekologiškai energijai. Tai nauja mokymo sritis. Prieš pateikiant pirmąją paraišką dėl atleidimų iš Odensės plieno laivų statyklos, darbo biržos tokių mokymų nesiūlė. 1.1.2. Antroji sritis – statyba ir kraštovaizdžio formavimas. Ateinančiais metais šioje srityje bus vykdoma daug valstybės įsipareigojimų. Mokymai apims specialius energiškai tausios statybos kursus. Tai naujoviškos mokymo priemonės, besiskiriančios nuo siūlomų šioje srityje. 1.1.3. Trečioji sparčiai vystoma sritis, kurioje bus siūlomi mokymai – robotika, kurią Danija sėkmingai plėtoja tarptautiniu lygmeniu. Daugiausia dėmesio bus skiriama pramonės gamybai, žaidimams ir mokymuisi, biologinei gamybai. Darbo biržos kol kas šios srities mokymų nesiūlo, bet, jei priemonė bus sėkminga, galės siūlyti ateityje. 1.1.4. Ketvirtoji sritis – socialinės paramos technologijos, kurios jau vystomos Odensės regione. Tikimasi, kad socialinių paslaugų paklausa ligoninėse ir sveikatos priežiūros srityje ateityje didės. Daugiausia dėmesio bus skiriama bendrajam technologijų įvadui ir praktiniam įgūdžių gerinimui. Darbo biržos taip pat kol kas šių mokymų nesiūlo, bet jie gali padėti rasti gerą darbą ateityje. 1.1.5. Penktoji sritis – bendrasis lavinimas, kuris gali būti privalomas daugeliui atleistų darbuotojų, norinčių lankyti pasiūlytus kursus. Manoma, kad ketvirtadalis tikslinės grupės darbuotojų pasinaudos šia priemone, kurios numatoma trukmė – maždaug 22 savaitės vienam dalyviui. Šiuos mokymus darbo biržos siūlo, tačiau jų paklausa šiuo metu yra tokia didelė, kad darbo biržos ne visada gali įgyvendinti darbo netekusių asmenų prašymus. – Jaunimo skatinimas siekti aukštojo mokslo ir jį tęsti. Šia priemone jauni darbuotojai bus skatinami grįžti mokytis, bus teikiama parama ir padengiamos ne ilgesnių nei vieni metai mokymų išlaidos. Teikiama parama bus įvairesnė nei paprastai siūloma darbo biržose. – Užimtumo skatinimo priemonė – mokymas įmonėse. Tai padės atleistiems darbuotojams pereinamuoju laikotarpiu – jiems bus suteikta galimybė mokytis, derinant mokymą tiek su darbdaviu, tiek su nauju darbuotoju. Ši priemonė dažnai papildys vieną ar keletą kitų priemonių, kuriomis darbuotojai rengiami naujam darbui. Šis naujiems darbuotojams skirtas mokymas bus rengiamas nuo vienos iki trijų dienų per savaitę ir truks nuo šešių iki dešimties savaičių. Jis paskatins darbdavius įdarbinti atleistus darbuotojus, nes pastariesiems bus padedama greičiau prisitaikyti prie naujos darbo vietos. – Paskatos verslui pradėti. Danijoje verslumo lygis nors ir auga, bet vis dar išlieka žemas, ypač dviejose labiausiai nukentėjusiose savivaldybėse. Planuojamų praktinių seminarų metu šie darbuotojai galės vystyti idėjas ir kūrybingumą; pasiūlymų atranka padės sutelkti dėmesį į geriausias verslo plėtros sritis; per šešių savaičių verslumo kursus šį kelią pasirinkę darbuotojai bus mokomi steigti įmonę ir plėtoti verslą. Mažesniam darbuotojų skaičiui bus patariama kaip sukurti naują produktą ir kaip atlikti būtiną rinkos analizę. Naujiems verslininkams bus teikiami patarimai ir konsultacijos pradiniu įmonės veiklos etapu ir pirmaisiais veiklos metais jie bus kuruojami, rengiant tam tikrą užsiėmimų skaičių. Sėkmingai pradėjusiems verslą darbuotojams bus padedama rinkodaros ir ryšių su visuomene srityse, įskaitant prekės ženklo kūrimą. Griežtus reikalavimus atitinkantys verslininkai galės kreiptis dėl paskolos. Manoma, kad šiose priemonėse dalyvaus apie dešimt darbuotojų ir kad paskutiniu paramos etapu vienas iš jų galės prašyti paskolos. – Be šių priemonių Danija siūlo skirti 103 EUR dienpinigių darbuotojams, aktyviai dalyvaujantiems mokymuose ar kitose susijusiose priemonėse. 24. Pagal Reglamento (EB) Nr. 1927/2006 3 straipsnį prie paraiškoje nurodytų EGF paramai įgyvendinti skirtų lėšų priskiriama parengiamoji, valdymo, informavimo, viešinimo ir kontrolės veikla. Visi šias priemones taikantys partneriai privalo informuoti apie jiems teikiamą EGF paramą. Odensės savivaldybėje įsteigtas EGF sekretoriatas, kurį bendrai finansuoja Kertemindės savivaldybė ir Pietų Danijos regionas. Šis sekretoriatas palaikys nuolatinį ryšį su darbuotojais, tvarkys ir atnaujins susijusią interneto svetainę[11]. Planuojama surengti vieną konferenciją dėl abiejų darbuotojų atleidimo iš Odensės plieno laivų statyklos bangų. Pirmosios bangos atveju[12] tai bus baigiamoji konferencija, antrosios – laikotarpio vidurio konferencija. 25. Danijos valdžios institucijų nurodytos prie individualių poreikių pritaikytos paslaugos – tai aktyvios darbo rinkos priemonės, priskiriamos prie tinkamų finansuoti veiksmų, apibrėžtų Reglamento (EB) Nr. 1927/2006 3 straipsnyje. Danijos valdžios institucijų skaičiavimu, bendros šių paslaugų sąnaudos sudaro 9 487 675 EUR, o EGF paramai įgyvendinti skirtos lėšos – 443 255 EUR (4,5 proc. visos sumos). Bendra iš EGF prašomos paramos suma yra 6 455 104 EUR (65 proc. visų išlaidų). Veiksmai || Numatytas remtinų darbuotojų skaičius || Numatytos išlaidos vienam remtinam darbuotojui (EUR) || Bendros išlaidos (bendras EGF ir nacionalinis finansavimas) (EUR) Prie individualių poreikių pritaikytos paslaugos (Reglamento (EB) Nr. 1927/2006 3 straipsnio pirma pastraipa) Pagrindiniai mokymo kursai ir padėties įvertinimas || 550 || 1 611 || 885 906 Profesinis energetikos technologijų mokymas || 110 || 13 423 || 1 476 510 Profesinis statybos ir kraštovaizdžio formavimo mokymas || 85 || 5 369 || 456 376 Profesinis robotikos mokymas || 44 || 10 067 || 442 953 Profesinis socialinės paramos technologijų mokymas || 38 || 12 081 || 459 060 Bendrasis lavinimas || 138 || 7 973 || 1 100 295 Skatinimas siekti aukštojo mokslo ir jį tęsti || 110 || 6 711 || 738 255 Mokymas įmonėse || 110 || 3 221 || 354 362 Verslumo skatinimas || 28 || 268 || 7 517 Pasiūlymų atranka || 14 || 134 || 1 879 Verslumo kursai || 8 || 5 638 || 45 101 Produkto kūrimo kursai || 4 || 3 758 || 15 034 Rinkos analizė ir galimybių studija || 2 || 4 027 || 8 054 Paskatos steigti naujas įmones || 2 || 5 638 || 11 275 Kuravimas || 2 || 1 342 || 2 685 Reklama ir prekės ženklo kūrimas || 2 || 4 027 || 8 054 Paskola verslui padėti || 1 || 26 846 || 26 846 Dienpinigiai (per diem) || (dienos) 33 530 || 103 || 3 447 514 Prie individualių poreikių pritaikytos paslaugos – tarpinė suma || || 9 487 675 EGF paramai įgyvendinti skirtos lėšos (Reglamento (EB) Nr. 1927/2006 3 straipsnio trečia pastraipa) Parengiamoji veikla || || 0 Valdymas || || 308 456 Informavimas ir viešinimas || || 67 953 Kontrolės veikla || || 66 846 EGF paramai įgyvendinti skirtos lėšos – tarpinė suma || || 443 255 Bendros numatytos išlaidos || || 9 930 930 EGF parama (65 proc. visų išlaidų) || || 6 455 104 * Bendra suma nevisiškai sutampa dėl DKK keitimo kurso ir apvalinimo. 26. Danija patvirtina, kad aprašytos priemonės papildo iš struktūrinių fondų finansuojamus veiksmus ir kad bus išvengta dvigubo finansavimo. 27. 2010 m. rudenį buvęs darbdavys, Odensės plieno laivų statykla, surengė darbo mugę, kurioje suteikė informacijos apie darbo galimybes ir iš EGF finansuojamą veiklą. Kvalifikuotiems darbuotojams pasiūlytas darbas Trondheime ir kitose Norvegijos vietose. Data, kada nukentėjusiems darbuotojams pradėta arba planuojama pradėti teikti prie individualių poreikių pritaikytas paslaugas 28. Individualiems poreikiams pritaikytas paslaugas, skirtas nukentėjusiems darbuotojams ir įtrauktas į suderintą priemonių paketą, kurį siūloma bendrai finansuoti iš EGF, Danija pradėjo teikti 2011 m. spalio 31 d. Todėl ši data laikoma laikotarpio, kuriuo iš EGF gali būti skiriama parama, pradžia. Konsultacijų su socialiniais partneriais tvarka 29. Pietų Danijos regionas ir Odensės bei Kertemindės savivaldybės kartu parengė šią paraišką. Šioje veikloje dalyvavo socialiniai partneriai, profesinės organizacijos, sąjungos ir švietimo institucijos. Buvo organizuojami bendri susirinkimai, kuriuose šalys aptarė ir parengė išsamias augimo ir išskirtinių veiksmų pereinamuoju laikotarpiu strategijas. 30. Danijos valdžios institucijos patvirtino, kad buvo laikytasi nacionaliniuose ir ES teisės aktuose nustatytų su kolektyviniu atleidimu susijusių reikalavimų. Informacija apie veiksmus, kurie yra privalomi pagal nacionalinius teisės aktus arba kolektyvines sutartis 31. Atsižvelgdamos į Reglamento (EB) Nr. 1927/2006 6 straipsnyje nustatytus kriterijus, Danijos valdžios institucijos savo paraiškoje: · patvirtino, kad EGF finansinė parama nepakeičia priemonių, kurias įmonės privalo taikyti pagal nacionalinius teisės aktus arba kolektyvines sutartis; · įrodė, kad veiksmais parama teikiama atskiriems darbuotojams ir nenaudojama įmonėms arba sektoriams restruktūrizuoti; · patvirtino, kad nurodytiems tinkamiems finansuoti veiksmams neteikiama pagalba pagal kitas ES finansines priemones. Valdymo ir kontrolės sistemos 32. Danija pranešė Komisijai, kad finansinę paramą valdys ir prižiūrės tos pačios institucijos, kurios valdo ir prižiūri Europos socialinio fondo paramą. Vadovaujančioji institucija bus Danijos įmonių ir statybos valdyba. Kitas tos pačios institucijos padalinys bus paskirtas tvirtinančiąja institucija. Audito institucija bus Danijos įmonių ir statybos valdybos ES finansavimo kontrolės tarnyba. Finansavimas 33. Remiantis Danijos paraiška, siūloma EGF parama suderintam prie individualių poreikių pritaikytų paslaugų paketui yra 6 455 104 EUR, o tai sudaro 65 proc. visų išlaidų. Komisijos siūlomas asignavimas iš Fondo pagrįstas Danijos pateikta informacija. 34. Atsižvelgdama į didžiausią galimą EGF finansinės paramos sumą pagal Reglamento (EB) Nr. 1927/2006 10 straipsnio 1 dalį, taip pat į asignavimų perskirstymo mastą, Komisija siūlo visai minėtai sumai, skirtinai pagal finansinės programos 1a išlaidų kategoriją, mobilizuoti EGF lėšas. 35. Skyrus siūlomą finansinės paramos sumą, EGF liks daugiau nei 25 proc. numatytos didžiausios metinės sumos, kurią galima skirti asignavimams per paskutinius keturis metų mėnesius, kaip reikalaujama pagal Reglamento (EB) Nr. 1927/2006 12 straipsnio 6 dalį. 36. Teikdama šį pasiūlymą mobilizuoti EGF lėšas, Komisija pradeda supaprastintą trišalę procedūrą pagal 2006 m. gegužės 17 d. Tarpinstitucinio susitarimo 28 punktą, kad poreikį panaudoti EGF lėšas ir reikalingą sumą suderintų su abiem biudžeto valdymo institucijomis. Komisija ragina tą biudžeto valdymo instituciją, kuri pirmoji tinkamu politiniu lygmeniu susitars dėl lėšų mobilizavimo pasiūlymo projekto, pranešti kitai biudžeto valdymo institucijai ir Komisijai apie savo ketinimus. Jeigu viena iš dviejų biudžeto valdymo institucijų nepritars, bus rengiamas oficialus trišalis susitikimas. 37. Komisija atskirai pateikia lėšų perkėlimo prašymą, siekdama į 2012 m. biudžetą įtraukti specialiuosius įsipareigojimų asignavimus, kaip nurodyta 2006 m. gegužės 17 d. Tarpinstitucinio susitarimo 28 punkte. Mokėjimų asignavimų šaltinis 38. Kadangi 2012 m. biudžeto eilutėje 04.0501 „Europos prisitaikymo prie globalizacijos padarinių fondas (EGF)“ numatyta 50 000 000 EUR mokėjimų asignavimų, ši biudžeto eilutė bus naudojama 6 455 104 EUR sumai, kurios reikia šiai paraiškai, padengti. Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Danijos paraiška „EGF/2011/008 DK/Odense Steel Shipyard“) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo[13], ypač į jo 28 punktą, atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą[14], ypač į jo 12 straipsnio 3 dalį, atsižvelgdami į Komisijos pasiūlymą[15], kadangi: (1) Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką; (2) EGF taikymo sritis buvo išplėsta – nuo 2009 m. gegužės 1 d. iki 2011 m. gruodžio 30 d. galima teikti paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio, paraiškas; (3) 2006 m. gegužės 17 d. tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 mln. EUR ribos; (4) 2011 m. spalio 28 d. Danija pateikė paraišką mobilizuoti EGF lėšas dėl darbuotojų atleidimo iš įmonės Odense Steel Shipyard ir iki 2012 m. kovo 8 d. ja papildė išsamesne informacija. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 6 455 104 EUR sumą; (5) todėl EGF lėšos turėtų būti mobilizuotos finansinei paramai pagal Danijos pateiktą paraišką suteikti, PRIĖMĖ ŠĮ SPRENDIMĄ: 1 straipsnis 2012 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo (EGF) lėšos mobilizuojamos siekiant skirti 6 455 104 EUR įsipareigojimų ir mokėjimų asignavimų sumą. 2 straipsnis Šis sprendimas skelbiamas Europos Sąjungos oficialiajame leidinyje. Priimta Briuselyje Europos Parlamento vardu Tarybos vardu Pirmininkas Pirmininkas [1] OL C 139, 2006 6 14, p. 1. [2] OL L 406, 2006 12 30, p. 1. [3] Laikantis Reglamento (EB) Nr. 1927/2006 3 straipsnio trečios pastraipos nuostatų. [4] Bendras kompensuojamasis tonažas (angl. Compensated Gross Tonnage, CGT) – konkrečiam laivui pastatyti reikalingo darbo kiekio rodiklis, apskaičiuojamas dauginant laivo tonažą iš koeficiento, kuris nustatomas pagal konkretaus laivo tipą ir dydį (http://en.wikipedia.org/wiki/Compensated_gross_tonnage). [5] http://www.cesa.eu/presentation/publication/CESA_AR_2010_2011/pdf/CESA%20AR%202010-2011.pdf. [6] COM(2011) 251 galutinis. [7] COM(2010) 451 galutinis. [8] COM(2010) 631 galutinis. [9] COM(2011) 251 galutinis. [10] http://appsso.eurostat.ec.europa.eu/nui/submitViewTableAction.do?dvsc=9. [11] www.odense.dk/lindoglobaliseringsfonden. [12] EGF/2010/025 DK/Odense Steel Shipyard. [13] OL C 139, 2006 6 14, p. 1. [14] OL L 406, 2006 12 30, p. 1. [15] OL C […], […], p. […].